text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "Nei, tu\u0301 eg umm\u00e6li ikki longur..."}, {"text_idx": "#000005", "text": "12. juni i\u0301 a\u0301r valdi eg at gevast sum umm\u00e6lari eftir 28 a\u0301r. Hugurin var ikki til ta\u00f0 longur. Men eftir eina konsertuppliving, sum hana eg fekk i\u0301 kv\u00f8ld, var hugurin aftur har \u2013 i\u0301 \u00f8llum f\u00f8rum eina l\u00f8tu."}, {"text_idx": "#000006", "text": "Men nei, stu\u0301ri\u00f0 ikki, slappi\u00f0 bara av \u2013 eg byrji ikki at umm\u00e6la aftur nu\u0301."}, {"text_idx": "#000007", "text": "Men kanska eg bara huglei\u00f0i eitt sindur her i\u0301 kv\u00f8ld, her um a\u0301rskifti\u00f0, hetta er ju\u0301 ti\u0301\u00f0in har man huglei\u00f0ur um ta\u00f0 bra\u0301tt farna og ta\u00f0, i\u00f0 stendur fyri durum."}, {"text_idx": "#000008", "text": "Eg veit ikki, hvussu ofta eg havi veri\u00f0 a\u0301 konsert vi\u00f0 H\u00f8gna Lisberg, ta\u00f0 er heilt o\u0301luksa\u0301liga ofta, men enn kla\u0301rar leirvi\u0301kingurin at bergtaka. Ta\u00f0 gerst ikki verri av, at hann seinastu a\u0301rini hevur funni\u00f0 ju\u0301st r\u00f8ttu manningina at flyta si\u0301n to\u0301nleik fram."}, {"text_idx": "#000010", "text": "L\u00f8gini Bow Down og I See God Through You hava b\u00e6\u00f0i\u00f0 veri\u00f0 bru\u0301kt i\u0301 sjo\u0301nvarpsr\u00f8\u00f0um og teldusp\u00f8lum, og Bow Down, man vera eitt ta\u00f0 mest u\u0301tbreidda f\u00f8royska lagi\u00f0 nakranti\u0301\u00f0, eftir at ta\u00f0 var vi\u00f0 i\u0301 sp\u00e6linum NBA 2K11."}, {"text_idx": "#000011", "text": "Eg minnist afturi i\u0301 2003, eg var vertur i\u0301 \u201c15 teimum bestu\u201d i\u0301 u\u0301tvarpinum. Trummusla\u0301arin i\u0301 Clickhaze setti seg i\u0301 samband vi\u00f0 meg, hann hev\u00f0i gj\u00f8rt eina fl\u00f8gu, og vildi gjarna hava eitt lag a\u0301 15 t\u00e6r bestu. Eg ba\u00f0 hann koma framvi\u00f0 vi\u00f0 eini fl\u00f8gu, so skuldi eg lurta, um okkurt lag ho\u0301ska\u00f0i seg til hetta. Ta\u0301 hann kom inn a\u0301 go\u0301lvi\u00f0, spurdi hann, um lagi\u00f0 fo\u0301r at koma sum eykalag komandi leygarkv\u00f8ld? Eg royndi at forkla\u0301ra, at eg li\u0301ka ma\u0301tti tjekka go\u0301\u00f0skuna, og um har var naka\u00f0, sum var no\u0301g gott. Hann virka\u00f0i heilt ovfarin, at eg yvirh\u00f8vur iva\u00f0ist i\u0301 go\u0301\u00f0skuni."}, {"text_idx": "#000012", "text": "Well, ta\u0301 eg hoyrdi fl\u00f8guna, hoyrdi eg beinanvegin, at hetta var ein sangskrivari vi\u00f0 heilt serligum evnum, framlei\u00f0sla og ljo\u0301\u00f0bland vo\u0301ru eitt sindur so sum so, men ga\u0301vurnar kundu ikki fornoktast."}, {"text_idx": "#000014", "text": "I\u0301 v\u00e6tu, NASA og biografum"}, {"text_idx": "#000015", "text": "Vi\u00f0 hesum var mi\u0301n a\u0301hugi vaktur \u2013 og si\u0301\u00f0an ta\u0301, havi eg veri\u00f0 a\u0301 einum o\u0301tali av konsertum hja\u0301 H\u00f8gna Lisberg. Umframt at eg i\u0301 fleiri umf\u00f8rum hava gj\u00f8rt samr\u00f8\u00f0ur vi\u00f0 hann. Eg kundi nevnt eina fra\u0301li\u0301ka go\u0301\u00f0ve\u00f0urskonsert a\u0301 G!, eina seina kv\u00f8ld konsert a\u0301 G! 2009, vi\u00f0 eini a\u00f0rari trio og eina framu\u0301r biografkonsert i\u0301 Keypmannahavn, eina konsert a\u0301 Meiari\u0301num i\u0301 Havn, eina konsert a\u0301 einum dy\u0301ggjva\u0301tum Roskilde Festivali og ikki minst eina fantastiska framf\u00f8rslu a\u0301 Atlantic Music Event i\u0301 NASA i\u0301 Reykjavi\u0301k. Allar hesar framf\u00f8rslur vo\u0301ru sera go\u0301\u00f0ar, eins og no\u0301gvar a\u00f0rar konsertir, i\u00f0 eg havi uppliva\u00f0 vi\u00f0 H\u00f8gna."}, {"text_idx": "#000016", "text": "Men eg minnist eisini eina konsert i\u0301 Gimle i\u0301 Roskilde, og eina a\u00f0ra a\u0301 G! Festivalinum, ba\u0301\u00f0ar i\u0301 2005. Hetta var um ta\u00f0 mundi\u00f0, at onnur u\u0301tga\u0301van Morning Dew kom u\u0301t. Bo\u0301lkurin hev\u00f0i sera torf\u00f8rt vi\u00f0 at flyta l\u00f8gini u\u0301t a\u0301 konsertpallin i\u0301 n\u00f8ktandi go\u0301\u00f0sku. Eg minnist, at Jonhard Hammer, i\u00f0 eg arbeiddi saman vi\u00f0 ta\u0301, helt meg vera farnan ov langt, ta\u0301 eg gav umm\u00e6linum av konsertini hja\u0301 H\u00f8gna a\u0301 G! 2005 yvirskriftina \u201cH\u00f8gni Lisberg skuffa\u00f0i aftur\u201d. Kanska hev\u00f0i Jonhard grein i\u0301 si\u0301num ma\u0301li. Men samstundis so vi\u0301sir upplivingin i\u0301 kv\u00f8ld av onkrum av somu l\u00f8gum, hesafer\u00f0 vi\u00f0 r\u00e6tta bo\u0301lkinum, hvussu r\u00e6tt eg hev\u00f0i. H\u00f8gni livdi ikki upp til potentiali\u00f0 ta\u0301, men sum ta\u00f0 kennist gott at sta\u00f0festa, at ta\u00f0 ger hann nu\u0301."}, {"text_idx": "#000017", "text": "H\u00f8gni, Knu\u0301t og Jan Ru\u0301ni"}, {"text_idx": "#000018", "text": "Ja, sum mi\u0301n go\u0301\u00f0i vinur, to\u0301nleikan\u00f8rdur og porkerningur Eiler S\u00f8rensen seg\u00f0i i\u0301 kv\u00f8ld: \u201cH\u00f8gni er no\u0301gv betri live enn a\u0301 fl\u00f8gu\u201d"}, {"text_idx": "#000019", "text": "Ta\u00f0 sigur no\u0301gv, ti\u0301 fl\u00f8gurnar eru meistaraligar, men eg haldi at Eiler hevur r\u00e6tt. Henda trioin: H\u00f8gni Lisberg vi\u00f0 r\u00f8dd og a\u0301 kassagittar, i\u00f0 eisini virkar sum a\u0301sla\u0301ttursljo\u0301\u00f0f\u00f8ri, Knu\u0301t Ha\u0301berg Eysturstein a\u0301 tangentum og t\u00f8kni av ymiskum slag og r\u00f8dd og so Jan Ru\u0301ni Poulsen a\u0301 trummum og a\u0301sla\u0301ttri \u2013 er o\u0301metaliga go\u0301\u00f0. Teir hava allir framu\u0301rskarandi go\u0301\u00f0an smak, og sp\u00e6la v\u00e6l, umframt, at teir kennast og rigga saman."}, {"text_idx": "#000020", "text": "Fyrstu fer\u00f0 eg hoyrdi teir sp\u00e6la saman vi\u00f0 ju\u0301st hesum setuppinum var a\u0301 G! fyri n\u00f8krum a\u0301rum si\u0301\u00f0an, haldi eg. Eg hugsa\u00f0i, at hetta var ta\u00f0. Endiliga hev\u00f0i H\u00f8gni sett r\u00f8ttu manningina saman. I\u0301 Jan Ru\u0301na hevur hann funni\u00f0 ein trummara, i\u00f0 kann geva to\u0301nleikinum tann dynamikk og ta\u00f0 li\u0301v, i\u00f0 hann skal hava, og i\u0301 Knu\u0301ti hevur hann funni\u00f0 gandakallin, i\u00f0 skapar so sto\u0301ran part av ljo\u0301\u00f0myndini, ikki bert vi\u00f0 tangentum og elektroniskum snildum, men eisni vi\u00f0 eini r\u00f8dd, i\u00f0 gevur l\u00f8gunum r\u00e6tta litin."}, {"text_idx": "#000021", "text": "Knu\u0301t er eins og H\u00f8gni royndur sum frontfigurur, hansara r\u00f8dd er go\u0301\u00f0 og ljo\u0301\u00f0ar sum eina forsangari, ikki sum ein ko\u0301rsangari, og ta\u0301 H\u00f8gni sja\u0301lvur ofta syngur ko\u0301rr\u00e6ddirnar a\u0301 fl\u00f8gunum og t\u00e6r ofta virka meira sum dialogur enn sum ko\u0301r, er ta\u00f0 fantastiskt at ko\u0301rr\u00e6ddirnar eisini a\u0301 konsert ver\u00f0a sungnar av eini r\u00f8dd vi\u00f0 forsangara karakteri."}, {"text_idx": "#000022", "text": "Ta\u00f0 er torf\u00f8rt ikki at draga paralellir til 200, ta\u0301 man hoyrir trionina Hogni. Her er eisini rokkur, v\u00e6l sp\u00e6ldur to\u0301nleikur, politiskir tekstir, uppro\u0301p til kollvelting og ennta\u0301 ey\u00f0kendu ro\u0301piko\u0301rini, i\u00f0 200 hevur gj\u00f8rt til si\u0301tt v\u00f8rumerki."}, {"text_idx": "#000023", "text": "Men hetta er ikki 200, og fyri tey eldru, so er hetta heldur ikki Musketerarnir. Hetta er kanska heldur 300. Ska\u0301lkabrosi\u00f0 hja\u0301 200 s\u00e6\u00f0st og hoyrist ikki her. Hetta er ramasti a\u0301lvari. To\u0301nleikurin er eisini munandi meira fj\u00f8lbroyttur og ljo\u0301\u00f0myndirnar ikki li\u0301ka einfaldar, her eru fleiri tempo og fleiri l\u00f8g av to\u0301nleiki. Alt sum sp\u00e6lt ver\u00f0ur tykist v\u00e6l umhugsa\u00f0, og allir partar av ljo\u0301\u00f0myndini komponera\u00f0ir til at geva l\u00f8gunum r\u00e6tta to\u0301nan og r\u00e6tta litin."}, {"text_idx": "#000024", "text": "H\u00f8gni hevur so r\u00e6\u00f0uliga no\u0301gv l\u00f8g at velja i\u0301millum, ti\u0301 er torf\u00f8rt at seta saman ein lista vi\u00f0 16 l\u00f8gum, og velja hv\u00f8rjar darlingar man skal killa, og fyri ein gamlan fjeppara sum meg, koma alti\u0301\u00f0 at mangla n\u00f8kur l\u00f8g. Men samstundis haldi eg, at skra\u0301in var go\u0301\u00f0, og sett saman a\u0301 r\u00e6ttan ha\u0301tt, so stemningur bleiv bygdur up."}, {"text_idx": "#000025", "text": "At byrja vi\u00f0 Killer in Me av Call For a Revolution var djarvt, men rigga\u00f0i v\u00e6l, intensiteturin var beinanvegin i\u0301 topp, og ikki minst samsp\u00e6li\u00f0 millum r\u00f8ddina hja\u0301 Knu\u0301ti og ti\u0301 hja\u0301 H\u00f8gna var\u00f0 servara fra\u0301 fyrstu l\u00f8tu. Lagi\u00f0 er sera intenst, ho\u0301ast ta\u00f0 ikki telist millum tey villastu hja\u0301 H\u00f8gna."}, {"text_idx": "#000026", "text": "Ta\u00f0 vo\u0301ru serlig l\u00f8g av Call For a Revolution, i\u00f0 fingu pla\u0301ss fyrstu l\u00f8tuna, ti\u0301 eftir Killer in Me kom fra\u0301li\u0301ka lagi\u00f0 Back Against the Wall, um chilenska protestsangaran Victor Jara, i\u00f0 bleiv pi\u0301ndur og dripin av herinum. Vit sungu vi\u00f0 hesa l\u00f8tuna \u201cThere must be some kind a way out of here\u201d. Si\u0301\u00f0an kom tittullagi\u00f0 a\u0301 fl\u00f8guni, protestsangurin, i\u00f0 a\u0301tti at veri\u00f0 slagsangur hja\u0301 Anti Wallstreetr\u00f8rsluni, i\u00f0 saman vi\u00f0 okkum kundu ro\u0301pt: \u201cRaise Your voices and take what\u2019s yours all you anonymous.\u201d"}, {"text_idx": "#000027", "text": "Fjo\u0301r\u00f0a lagi\u00f0 leg\u00f0i kollveltingina til viks eina l\u00f8tu, vakra lagi\u00f0 I See God Through You, her sto\u0301\u00f0 H\u00f8gni a\u0301 pallinum vi\u00f0 einum sera inniligum og v\u00f8krum u\u0301trykki\u00f0, og sang um at missa tru\u0301nna, bert H\u00f8gni vi\u00f0 kassagittari og Knu\u0301t a\u0301 tangentunum. Hetta er ein v\u00f8kur k\u00e6rleiksballada, um at ho\u0301ast tru\u0301gvin a\u0301 himmalin og einglar er mist, so skilir hann, at gu\u00f0 finnist i\u0301 k\u00e6rleikanum millum fo\u0301lk."}, {"text_idx": "#000028", "text": "Call For a Revolution er ho\u0301ast yvir 4 a\u0301r a\u0301 baki\u00f0 ny\u0301ggjasta u\u0301tga\u0301van hja\u0301 H\u00f8gna, og hon a\u0301tti ikki f\u00e6rri ein 7 av teimum 16 l\u00f8gunum, i\u00f0 H\u00f8gni framf\u00f8rdi."}, {"text_idx": "#000030", "text": "Einasta f\u00f8royska lagi\u00f0 a\u0301 skra\u0301nni\u00f0 var Fo\u0301lki\u00f0 i\u0301 Sprekkunum av EP, og var hetta vi\u00f0 til at byggja stemningin upp til ein meira li\u0301vligan og larmandi part av konsertini. Hetta byrja\u00f0i vi\u00f0 lagnum How High av Hare\u0301 Hare\u0301, eitt lag, i\u00f0 vaks og gj\u00f8rdist eitt slag av jam, i\u00f0 var so vilt, at eina dama, i\u00f0 sat t\u00e6tt vi\u00f0 okkum okkum, datt av sto\u0301linum, so no\u0301gv hon klappa\u00f0i."}, {"text_idx": "#000032", "text": "Ta\u00f0 er l\u00f8gi\u00f0 at hugsa s\u00e6r, at fyri 10-13 a\u0301rum si\u0301\u00f0an var no\u0301gv st\u00f8rsta hitti\u00f0 hja\u0301 H\u00f8gna, ta\u00f0 kontrikenda Just Dig, men i\u0301 dag sleppur lagi\u00f0 ikki eingongd upp i\u0301 part. Heldur ikki naka\u00f0 lag av fyrstu u\u0301tga\u0301vuni sleppur vi\u00f0, og sja\u0301lvt meistaraverki\u00f0 Con Man f\u00e6r einans 2 l\u00f8g vi\u00f0 a\u0301 skra\u0301nna. Anna\u00f0 av hesum l\u00f8gum Sea of Mercy slapp at liggja sum ein buffari millum li\u0301vligu funkuttu l\u00f8gini av Hare\u0301 Hare\u0301 og endalagi\u00f0, sto\u0301ra hitti\u00f0, i\u00f0 eisini er av Hare\u0301 Hare\u0301: Bow Down (To no Man). Her var ikki ney\u00f0ugt hja\u0301 H\u00f8gna og bo\u0301lkinum at bukka, ti\u0301 teir blivu klappa\u00f0ir skjo\u0301tt og v\u00e6l inn aftur, at sp\u00e6la vakra sveimandi tittullagi\u00f0 av Morning Dew."}, {"text_idx": "#000033", "text": "Hetta var ein fantastisk konsert, vi\u00f0 einum fantastiskum solisti, i\u00f0 hevur funni\u00f0 ju\u0301st tann r\u00e6tta bo\u0301lkin at sp\u00e6la vi\u00f0 s\u00e6r. Hetta er synergi, ta\u0301 hon er best, saman eru teir so r\u00e6\u00f0uliga no\u0301gv meira enn summurin av einstaklingunum."}, {"text_idx": "#000034", "text": "Umheimurin hevur i\u0301 ein mun varnast H\u00f8gna. Hansara l\u00f8g eru i\u0301 sjo\u0301nvarpsr\u00f8\u00f0um, og teldusp\u00f8lum, men satt at siga, er ta\u00f0 undarligt, at hesin bo\u0301lkurin ikki sp\u00e6lir u\u0301tseld stadion kring USA ella Evropa, ti\u0301 hetta er i\u0301 heimsflokki."}, {"text_idx": "#000035", "text": "Jo\u0301lakalendarin 12. desember \u2013 Dagsins ga\u0301va til ti\u0301n"}, {"text_idx": "#000036", "text": "Ta\u00f0 var ein heilt serlig uppliving, ta\u0301 eg og eini 100 onnur vo\u0301ru savna\u00f0i i\u0301 Reinsari\u0301num til fyrstu av trimum jo\u0301lakonsertum hja\u0301 serstakliga v\u00e6l sp\u00e6landi bo\u0301lkinum Bj\u00f8llubandin. I\u0301 kv\u00f8ld vo\u0301ru gestirnir Gu\u00f0ri\u00f0 Hansdo\u0301ttir, Hallur Joensen og H\u00f8gni Lisberg, men sum ein eyka kalendaraga\u0301va fingu vit eisini Jessicu, do\u0301ttir Hall vi\u00f0 eini vakrari u\u0301tga\u0301vu av \u201cOh Holy Night\u201d."}, {"text_idx": "#000038", "text": "Men einki av hesum er dagsins ga\u0301va i\u0301 dag, i\u0301sta\u00f0in er ta\u00f0 eitt anna\u00f0 absolutt h\u00e6ddarpunkt: deiliga l\u00f8tan, ta\u0301 Gu\u00f0ri\u00f0 Hansdo\u0301ttir bjo\u0301\u00f0a\u00f0i Halli Joensen a\u0301 pallin, og tey saman sungu \u201cBlue Christmas\u201d, eg pilka\u00f0i telefonina u\u0301r lummanum og filma\u00f0i l\u00f8tuna, her er hon:"}, {"text_idx": "#000039", "text": "Nu\u0301 i\u0301 jo\u0301lama\u0301na\u00f0inum, er ein jo\u0301lakalendari er a\u0301 hv\u00f8rjum horni. M\u00e6r so li\u0301kt, so vil eg ikki skilja meg burturu\u0301r, so sja\u0301lvandi er eisini ein jo\u0301lakalendari her a\u0301 Nudlum."}, {"text_idx": "#000040", "text": "Hv\u00f8nn dag fram til jo\u0301la deili eg okkurt gott vi\u00f0 tykkum. Ta\u00f0 kann vera ein go\u0301\u00f0ur sangur, ein go\u0301\u00f0 mynd, ein yrking, eitt vi\u00f0m\u00e6li, ein leinkja, eitt filmklipp, ein s\u00f8ga, ein ga\u0301ta ella okkurt heilt anna\u00f0."}, {"text_idx": "#000041", "text": "Seinastu 19 a\u0301rini ella so, havi eg havt pakkakalendarar til synir mi\u0301nar, li\u0301ltar ga\u0301vur, summar jo\u0301laligar, a\u00f0rar ikki so jo\u0301laligar. Solei\u00f0is ver\u00f0ur eisini her a\u0301 Nudlum."}, {"text_idx": "#000042", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag."}, {"text_idx": "#000043", "text": "Tykkum ynskist ein go\u0301\u00f0ur jo\u0301lama\u0301na\u00f0i."}, {"text_idx": "#000044", "text": "Fari\u00f0 a\u0301 konsert i\u0301 kv\u00f8ld"}, {"text_idx": "#000046", "text": "Ho\u0301ast eg sat uppi a\u0301 loftinum, og ho\u0301ast ljo\u0301\u00f0i\u00f0 ivaleyst ikki var endaliga gj\u00f8rt, so ljo\u0301\u00f0a\u00f0i ta\u00f0 einastandandi vakurt. Gu\u00f0ri\u00f0 sang sum ein eingil, og Bj\u00f8llubandin er framu\u0301r."}, {"text_idx": "#000047", "text": "Stuttligt at hugsa s\u00e6r, at fyri n\u00f8krum fa\u0301um ma\u0301na\u00f0um si\u0301\u00f0an, hev\u00f0i Havnin ikki si\u0301tt egna sp\u00e6lista\u00f0, og nu\u0301 er hetta sp\u00e6lista\u00f0 katalysator fyri n\u00f8krum so fantastiskum, sum hesum jo\u0301lakonsertunum, har tu\u0301 hevur nakrar av okkara fremstu to\u0301nleikarum: Benjamin Petersen, Knu\u0301t Ha\u0301berg Eysturstein, Per Ingvaldi H\u00f8jgaard Petersen og Mikael Blak, i\u00f0 agera hu\u0301sorkestur i\u0301 try\u0301 kv\u00f8ld, og hv\u00f8rt kv\u00f8ldi\u00f0 hava teir so tri\u0301ggjar jo\u0301lastj\u00f8rnur vi\u00f0 s\u00e6r."}, {"text_idx": "#000048", "text": "I\u0301 kv\u00f8ld er ta\u00f0 so Gu\u00f0ri\u00f0 Hansdo\u0301ttir, H\u00f8gni Lisberg og sja\u0301lvur kontrikongurin Hallur Joensen, hvussu feitt er ta\u00f0 ikki. A\u0301 veg u\u0301t av fundinum i\u0301 gja\u0301r kom eg framvi\u00f0 pallinum, har vaktarskifti\u00f0 var, Gu\u00f0ri\u00f0 var li\u00f0ug at venja og Hallur kom a\u0301 pallin. Eg na\u0301ddi li\u0301ka at hoyra hann syngja eina einkulta reglu av einum jo\u0301lasangi, a\u0301\u00f0renn eg fo\u0301r oman til bilin vi\u00f0 vo\u0301n um, at parkeringsv\u00f8r\u00f0arnir vo\u0301ru i\u0301 jo\u0301lahy\u0301ri."}, {"text_idx": "#000049", "text": "Ta\u00f0 vi\u0301sti seg, at teir h\u00f8vdu lagt m\u00e6r eina jo\u0301laga\u0301vu undir viskaran, men jo\u0301laliga i\u0301bla\u0301stur av deiliga to\u0301nleikinum, megna\u00f0i eg ikki so fr\u00e6tt sum at ilskast inn a\u0301 meg sja\u0301lvan um hetta."}, {"text_idx": "#000051", "text": "Ma\u0301nadagin var eg aftur gestur i\u0301 Brunsj fyri at umm\u00e6la fl\u00f8guna \u201cCall For a Revolution\u201d hja\u0301 H\u00f8gna Lisberg. Hetta er 6 fl\u00f8gan hja\u0301 H\u00f8gna, og alla ti\u0301\u00f0ina hava vit uppliva eina bu\u0301nan, og ta\u00f0 gera vit aftur her."}, {"text_idx": "#000053", "text": "Nu\u0301 havi eg veri\u00f0 so heppin, at hoyrt H\u00f8gna sp\u00e6la tv\u00e6r konsertir seinastu vikurnar, fyrst i\u0301 Reinsari\u0301num vi\u00f0 fullum bo\u0301lki, konsertin var heilt framu\u0301rskarandi go\u0301\u00f0. Hetta var fyrstu fer\u00f0, at eg hoyrdi flestu l\u00f8gini, so eg fekk eitt fyrsta inntrykk, sum var live."}, {"text_idx": "#000054", "text": "So hoyrdi eg hann aftur a\u0301 Hoyma nu\u0301 leygarkv\u00f8ldi\u00f0, har u\u0301trykki\u00f0 var barbera\u00f0 ni\u00f0ur til H\u00f8gna a\u0301 sang og gittar og Benjamin Petersen a\u0301 gittar og ko\u0301r. Nu\u0301 hev\u00f0i eg lurta eftir u\u0301tga\u0301vuni i\u0301 yvir eina viku, so nu\u0301 kendi eg l\u00f8gini no\u0301gv betur. Men hetta at uppliva to\u0301nleikin so naknan ger, at man f\u00e6r eitt heilt anna\u00f0 inntrykk av l\u00f8gunum, og man s\u00e6r betur, hvussu v\u00e6l tey halda sum l\u00f8g."}, {"text_idx": "#000055", "text": "Seinastu tv\u00e6r u\u0301tlendsku fl\u00f8gurnar hja\u0301 H\u00f8gna hava veri\u00f0 heilt fantastiskar, men eisini r\u00e6\u00f0uliga framleiddar, har H\u00f8gni og James Thomas hava sp\u00e6lt flestu ljo\u0301\u00f0f\u00f8ri sja\u0301lvir. Hesafer\u00f0 er ta\u00f0 \u00f8\u00f0rvi\u0301si, nokk fyri fyrstu fer\u00f0 nakranti\u0301\u00f0 hevur H\u00f8gni fingi\u00f0 ein bo\u0301lk, sum livur upp til potentiali\u00f0 hja\u0301 H\u00f8gna, eg haldi serliga at konsertin i\u0301 Reinsari\u0301num vi\u0301sti ta\u00f0."}, {"text_idx": "#000056", "text": "H\u00f8gni sp\u00e6ldi a\u0301 G! i\u0301 sambandi vi\u00f0 Con Man u\u0301tga\u0301vuna, eg haldi, at ta\u00f0 var i\u0301 fj\u00f8r. Ta\u0301 hev\u00f0i hann Jan Ru\u0301na Poulsen og Knu\u0301t Ha\u0301berg Eysturstein vi\u00f0 s\u00e6r, ta\u00f0 var eisini ein framu\u0301r framf\u00f8rsla. Nu\u0301 hevur hann so bygt vi\u0301\u00f0ari a\u0301 tann bo\u0301lkin, har Benjamin Petersen og Mikael Blak eru komnir vi\u00f0."}, {"text_idx": "#000057", "text": "Hetta er ein heilt framu\u0301rskarandi manning, og H\u00f8gni hevur so valt at arrangera l\u00f8gini saman vi\u00f0 teimum (to\u0301 ikki Benjamin), at jamma seg til u\u0301rsliti\u00f0, og ta\u00f0 riggar v\u00e6l, og gevur l\u00f8gunum naka\u00f0 eyka, i\u0301 mun til seinastu u\u0301tga\u0301vurnar, har to\u0301nleikurin er bryggja\u00f0ur saman vi\u00f0 James Thomas i\u0301 uppt\u00f8kuh\u00f8lunum."}, {"text_idx": "#000058", "text": "Eg haldi, at to\u0301nleikurin er nokkso tvi\u0301by\u0301ttur a\u0301 hesari u\u0301tga\u0301vuni, og ta\u00f0 er hann sum so hja\u0301 H\u00f8gna a\u0301 seinastu no\u0301gvu u\u0301tga\u0301vunum, vit hava balladurnar, i\u00f0 eru vakrar og inniligar, og so hava vit eitt slag av moderna\u00f0um og r\u00e6\u00f0uliga funky soul rokki uppa\u0301 tann feita ma\u0301tan."}, {"text_idx": "#000059", "text": "Ta\u00f0 hoyrist v\u00e6l a\u0301 to\u0301nleikinum hja\u0301 H\u00f8gna, at hann er trummuleikari, hetta er ordiliga ru\u0301tmiskur to\u0301nleikur, beati\u00f0 hevur no\u0301gv at siga."}, {"text_idx": "#000060", "text": "Tekstheimurin er heilt o\u0301luksa\u0301liga politiskur, men ta\u00f0 hevur hann veri\u00f0 a\u0301 no\u0301gvum av hansara seinastu u\u0301tga\u0301vum, men kanska serliga tittulin \u201cCall for a Revolution\u201d penslar ta\u00f0 u\u0301t hesafe\u00f0."}, {"text_idx": "#000061", "text": "Lagi\u00f0 er sera funky og livandi. Ta\u00f0 er fyrsta lag a\u0301 fl\u00f8guni og hevur eina a\u0301hugaverda byrjan har lagi\u00f0 akkura\u0301t sum ver\u00f0ur vundi\u00f0 i\u0301 gongd og finnur fo\u0301tafesti\u00f0, i\u00f0 er r\u00e6\u00f0uliga feel good, n\u00e6stan Gorillaz kent. Men teksturin er ultra politiskur, ein regulerur kampsangur, ordiliga 60 a\u0301ra kent, men i\u0301 sera moderna\u00f0um hami. Hetta a\u0301tti at ver\u00f0i\u00f0 slagsangur hja\u0301 anti Wall Street r\u00f8rsluni."}, {"text_idx": "#000062", "text": "Hann tosar um The Tower i\u0301 fleiri sangum m.a. ti\u0301 fyrsta og n\u00e6sta, i\u00f0 er tey i\u0301 tornunum, i\u00f0 bestemma, eg kann bara i\u0301mynda m\u00e6r, at hann tosar um ha\u0301hu\u0301s, har kapitalistarnir sita og bestemma yvir okkum. Hann nevnir t.d. eisini Anonymous, felagsskapin av teldusny\u0301kum, i\u00f0 berjast fyri opinleika og mo\u0301ti o\u0301r\u00e6ttvi\u0301si. Hann sigur:"}, {"text_idx": "#000063", "text": "\u201cRaise Your voices and take what\u2019s yours all you anonymous.\u201d\nSja\u0301lvandi kann ta\u00f0 vera \u00f8ll okkum andlitsleysu, i\u00f0 eru finnir i\u0301 leikinum hja\u0301 kapitialistunum, men eg haldi ikki, at tvi\u0301ty\u0301dningurin er o\u0301tilvita\u00f0ur."}, {"text_idx": "#000065", "text": "F\u00f8royska EP\u2019in hja\u0301 H\u00f8gna Lisberg er ikki so popput og ikki li\u0301ka fangandi, sum tv\u00e6r t\u00e6r undanfarnu fl\u00f8gunar. Hesafer\u00f0 hevur H\u00f8gni sja\u0301lvur framleitt fl\u00f8guna, men hevur lati\u00f0 si\u0301n fasta framlei\u00f0ara ljo\u0301\u00f0blanda og mastra hana."}, {"text_idx": "#000066", "text": "A\u0301 fl\u00f8guni sp\u00e6la Knu\u0301t Ha\u0301berg Eysturstein og Jan Ru\u0301ni Poulsen vi\u00f0, teir eru i\u0301 l\u00f8tuni eisini bo\u0301lkurin, i\u00f0 H\u00f8gni bru\u0301kar a\u0301 konsertum, og rigga teir heilt \u00f8giliga v\u00e6l. Eisini er ein fra\u0301li\u0301k stru\u0301kara kvartett vi\u00f0."}, {"text_idx": "#000067", "text": "Fl\u00f8gan fekk 4 av 6 stj\u00f8rnum"}, {"text_idx": "#000068", "text": "A\u0301 fl\u00f8guni eru ta\u00f0 serliga l\u00f8gini Fo\u0301lki\u00f0 i\u0301 sprekkunum og Minni\u00f0, i\u00f0 skar\u00f0a framu\u0301r, hetta og mangt anna\u00f0 tosa\u00f0i eg vi\u00f0 Ey\u00f0finn Jensen um, ta\u0301 eg umm\u00e6ldi\u00f0 fl\u00f8guna i\u0301 Brunsj."}, {"text_idx": "#000070", "text": "Hetta er eitt gamalt lag, eg veit ikki hvussu gamalt sjo\u0301nbandalagi\u00f0 er, men ta\u00f0 er so lagt u\u0301t a\u0301 Youtubekanalina hja\u0301 H\u00f8gna Lisberg i\u0301 hesari vikuni. Lagi\u00f0 er so fra\u0301li\u0301kt, og ta\u00f0 onkursvegna sera einfalda sjo\u0301nbandalagi\u00f0 ger ta\u00f0 bara betur.\nOnkunti\u0301\u00f0 dettur men um okkurt a\u0301 alnetinum, i\u00f0 sigur yeah! Sumt er somki\u00f0 gott, at ta\u00f0 er vert at deila vi\u00f0 tykkum. Hetta eru sunnudagsbitar."}, {"text_idx": "#000072", "text": "Ny\u0301ggjasta fl\u00f8gan hja\u0301 H\u00f8gna Lisberg er ein so behagilig uppliving, at eg bara havi hug at hoyra hana umaftur og umaftur. Enn eitt meistaraverk fra\u0301 da\u0301mliga clickhazinum, i\u00f0 bli\u0301vur vi\u00f0 at seta eitt h\u00e6gri st\u00f8\u00f0i fyri f\u00f8royskan to\u0301nleik."}, {"text_idx": "#000073", "text": "Ta\u00f0 fo\u0301r onganti\u0301\u00f0 at vera nemt hja\u0301 H\u00f8gna Lisberg at fylgja fra\u0301li\u0301ku Hare\u0301 Hare\u0301 upp. Tann fl\u00f8gan er ein tann besta f\u00f8royska u\u0301tga\u0301van nakranti\u0301\u00f0, og flutti H\u00f8gna fra\u0301 at vera eitt lovandi og spennandi listafo\u0301lk, til eitt av okkara allar fremstu to\u0301nleikan\u00f8vnum."}, {"text_idx": "#000074", "text": "Men vi\u00f0 Con Man hevur H\u00f8gni liva\u00f0 upp til allar vo\u0301nirnar og hevur skapt eitt fra\u0301li\u0301kt verk, i\u00f0 er so einastandandi gott. Her eru bra\u0301go\u0301\u00f0 l\u00f8g, sum tittullagi\u00f0 Con Man, li\u0301vliga Who\u2019s Gonna Save You Now, The System og Tip Of The Iceberg og so onnur l\u00f8g, sum vinna vi\u00f0 ti\u0301\u00f0ini. \u00d8ll halda tey enn eftir no\u0301gvar gj\u00f8gnumlurtingar, og talan er i\u0301 hesum f\u00f8rinum veruliga um no\u0301gvar gj\u00f8gnumlurtingar."}, {"text_idx": "#000075", "text": "A\u0301 hesari fl\u00f8guni heldur H\u00f8gni fram vi\u00f0 samstarvinum vi\u00f0 framlei\u00f0aran James Thomas, i\u00f0 hann eisini samstarva\u00f0i vi\u00f0 a\u0301 Hare\u0301 Hare\u0301, og eins og a\u0301 Hare\u0301 Hare\u0301 eru ta\u00f0 eisini teir ba\u0301\u00f0ir, i\u00f0 sp\u00e6la \u00f8ll ljo\u0301\u00f0f\u00f8ri. Eitt li\u0301ti\u00f0 undantak er to\u0301, celloin a\u0301 lagnum Rats, i\u00f0 Andreas Restorff sp\u00e6lir."}, {"text_idx": "#000076", "text": "Talan er um tveir so fantastiska musikalskar menn, i\u00f0 tykjast at hava funni\u00f0 eina felags visjo\u0301n. Ta\u0301 hendan visjo\u0301n er somiki\u00f0 fantastisk, er ta\u00f0 ivaleyst ein fyrimunur, at teir eisini standa fyri at fremja hana i\u0301 verki. Hv\u00f8r to\u0301ni og hv\u00f8rt slag tykjast at vera fullkomiliga, solei\u00f0is sum ta\u00f0 helst skal vera."}, {"text_idx": "#000077", "text": "Con Man er fj\u00f8lbroytt, to\u0301nleikurin skiftur millum tey fri\u00f0arligu l\u00f8gini, tey ra\u0301u rokkl\u00f8gini og okkurt, sum er mitt i\u0301millum. Hetta er ikki li\u0301ka funky, sum Hare\u0301 Hare\u0301 var, men to\u0301nleikurin akkura\u0301t li\u0301ka no\u0301gv drivin av ru\u0301tmu. Um ta\u00f0 er bakgrundin hja\u0301 H\u00f8gna sum trummari, i\u00f0 sp\u00e6lir inn, veit eg ikki. Men to\u0301nleikurin hja\u0301 honum er \u00f8giliga ru\u0301tmiskur, kanska ein l\u00f8gin u\u0301ts\u00f8gn, men tu\u0301 ver\u00f0ur n\u00e6rum fysiskt drigin gj\u00f8gnum l\u00f8gini, o\u0301ans\u00e6\u00f0 um talan er um o\u0301tru\u0301liga vakra lagi\u00f0 Under Streetlights, n\u00e6stan soulkenda The System ella tey a\u0301gangandi Con Man og Who\u2019s Gonna Save You Now."}, {"text_idx": "#000078", "text": "Ho\u0301ast fl\u00f8gan er \u00f8giliga fj\u00f8broytt, hongur hon sera v\u00e6l saman og ljo\u0301\u00f0ar sum ein heild. N\u00e6stan \u00f8ll l\u00f8gini standa sera sterk, og skal man tosa um h\u00e6ddarpunkt, so hevur man skjo\u0301tt gj\u00f8rt ein lista vi\u00f0 8 av teimum 10 l\u00f8gunum. Ho\u0301ast eg eftir einar 20-25 gj\u00f8gnumlurtingar royni at velja i\u0301millum Con Man, Who\u2019s Gonna Save You Now, The System, Under Streetlights, Tip of the Iceberg, Rats og Here We Go Again, ja, sja\u0301lvt o\u0301fr\u00e6ttakenda Flags & Bagpipes, i\u00f0 sum so er meira ein ljo\u0301\u00f0mynd enn eitt lag, so finni eg ikki yndislagi\u00f0, ti\u0301 tey \u00f8ll eru so go\u0301\u00f0. Einastu l\u00f8gini, i\u00f0 onkursvegna ikki eru heilt li\u0301ka sterk, eru tey b\u00e6\u00f0i sera fri\u00f0arligu Long Walk og Sea of Mercy, i\u00f0 to\u0301 b\u00e6\u00f0i eru v\u00f8kur l\u00f8g."}, {"text_idx": "#000079", "text": "The Con Man er uttan iva ein tann besta u\u0301tga\u0301van eg havi umm\u00e6lt i\u0301 mi\u0301nari ti\u0301\u00f0, sum umm\u00e6lari."}, {"text_idx": "#000081", "text": "To\u0301nleikurin hja\u0301 H\u00f8gna hevur veri\u00f0 sp\u00e6ldur r\u00e6ttiliga fitt i\u0301 donskum u\u0301tvarpi, og serliga lagi\u00f0 Just Dig hevur veri\u00f0 no\u0301gv at hoyrt, men, at ta\u00f0 var so v\u00e6l da\u0301mt, kom eitt sindur o\u0301vart a\u0301 meg. Fo\u0301lk veruliga svinga\u00f0i og sang vi\u00f0, ta\u0301 H\u00f8gni og bo\u0301lkurin sp\u00e6ldu hetta festliga kontrikenda lagi\u00f0. Hetta var kanska tann l\u00f8tann, har H\u00f8gni hev\u00f0i allar best fatur i\u0301 a\u0301sko\u00f0arunum. Hetta ho\u0301ast ta\u00f0 bert var n\u00e6sta lagi\u00f0 a\u0301 skra\u0301nni. Ta\u0301 fra\u0301s\u00f8guma\u00f0urin bey\u00f0 H\u00f8gna v\u00e6lkomnan a\u0301 pallin, var telti\u00f0 r\u00e6ttiliga fult av fo\u0301lki, ho\u0301ast tey ikki noyddust at trokast"}, {"text_idx": "#000083", "text": "Eg lati loki\u00f0 upp a\u0301 lippukassanum og stingi hondina ni\u00f0ur og taki fram brot u\u0301r onkrari grein u\u0301r savninum"}, {"text_idx": "#000084", "text": "O\u0301gvislig orka o\u0301ro\u0301gva av ljo\u0301si"}, {"text_idx": "#000085", "text": "Orka stri\u0301ddist mo\u0301ti ljo\u0301sinum i\u0301 sto\u0301ra teltinum og va\u0301nalig fyriskipan oy\u00f0ileg\u00f0i ti\u0301anverri i\u0301 sto\u0301ran mun eina konsert, i\u00f0 kundi havt veri\u00f0 so go\u0301\u00f0, ti\u0301 Orka sp\u00e6ldi hamrandi v\u00e6l."}, {"text_idx": "#000086", "text": "Manningin i\u0301 Orku er skiftandi, og a\u0301 hesari konsertini var serliga a\u0301hugavert, at b\u00e6\u00f0i H\u00f8gni Lisberg og Uni A\u0301rting, sum hava by\u0301tt trummu- og slagverkleiklutin millum seg seinastu ti\u0301\u00f0ina, vo\u0301ru vi\u00f0. Teir buka\u00f0u sum \u00f8\u00f0rir a\u0301 tunnur og rusk, larmurin var so orkufyltur, at tu\u0301 illa kundi anna\u00f0 enn at ver\u00f0a bergtikin."}, {"text_idx": "#000087", "text": "O\u0301lavur Ja\u0301kupsson er sangari i\u0301 Orku fyri ti\u0301\u00f0ina. Hann er mentur no\u0301gv sum sangari, og sum oddama\u00f0ur, og kom serstakliga v\u00e6l fra\u0301 framf\u00f8rsluni."}, {"text_idx": "#000088", "text": "Orka sp\u00e6ldi v\u00e6l, og ljo\u0301\u00f0myndin er \u00f8gilig og sto\u0301r, ja, o\u0301gvislig er nokk r\u00e6tta or\u00f0i\u00f0. L\u00f8gini, sum flest \u00f8ll vo\u0301ru av O\u0301ro\u0301 fl\u00f8guni, ljo\u0301\u00f0a\u00f0u fesk og h\u00f8vdu eina uppaftur st\u00f8rri megi enn a\u0301 fl\u00f8guni. Sto\u0301ra hitti\u00f0 Fj\u00f8llini standa u\u0301ti rigga\u00f0i eisini v\u00e6l i\u0301 hesari u\u0301tsetingini."}, {"text_idx": "#000089", "text": "At Orka er ein bo\u0301lkur, sum i\u0301 li\u0301ka sto\u0301ran mun er ein uppliving fyri sjo\u0301nina, sum hoyrndina vita \u00f8ll, i\u00f0 hava s\u00e6\u00f0 bo\u0301lkin sp\u00e6lt, men fyri a\u0301sko\u00f0ararnar i\u0301 Flagstjaldinum i\u0301 na\u0301tt var sjo\u0301nparturin kliptur vekk. Me\u00f0an bo\u0301lkurin sp\u00e6ldi var alljo\u0301st u\u0301ti i\u0301 tjaldinum, so showi\u00f0 a\u0301 pallinum var meira ella minni o\u0301sjo\u0301nligt fyri flest \u00f8ll."}, {"text_idx": "#000090", "text": "Sto\u0301ra Flagstjaldi\u00f0 hevur ljo\u0301s undir loftinum, i\u00f0 ver\u00f0a tendra millum konsertirnar. Ta\u00f0 vo\u0301ru tey eisini a\u0301\u00f0renn konsertina hja\u0301 Orku. Hesi ljo\u0301s eru vi\u00f0 til at flyta fokus av pallinum, me\u00f0an ljo\u0301\u00f0royndir eru, og ta\u00f0 riggar v\u00e6l. Men i\u0301 mun til a\u00f0rar konsertir, vo\u0301r\u00f0u ljo\u0301sini ikki sl\u00f8kt, ta\u0301 Orka fo\u0301r a\u0301 pallin. Hv\u00f8r eigur feilin, skal eg ikki gera meg klo\u0301kan uppa\u0301, men avlei\u00f0ingin var oy\u00f0ileggjandi fyri showi\u00f0, i\u00f0 var sera o\u0301sjo\u0301nligt fyri flestu a\u0301sko\u00f0ararnar. Eg fo\u0301r heilt fram til pallin eina l\u00f8tu, og ta\u0301 var upplivingin munandi betur."}, {"text_idx": "#000091", "text": "Ho\u0301ast no\u0301gvar a\u0301heitanir til fyriskiparar og ljo\u0301sfo\u0301lk, gekk \u00f8ll konsertin a\u0301\u00f0renn ljo\u0301si\u00f0 endiliga var\u00f0 sl\u00f8kt i\u0301 eykalagnum hja\u0301 bo\u0301lkinum. Ta\u0301 ljo\u0301si\u00f0 var\u00f0 sl\u00f8kt gj\u00f8rdist beinanvegin no\u0301gv betur li\u0301v i\u0301 fj\u00f8ldini. Ein sta\u00f0festing av, hvussu ke\u00f0iligt ta\u00f0 hetta o\u0301sketni\u00f0 var."}, {"text_idx": "#000092", "text": "Funky ru\u0301tmupoppur vi\u00f0 H\u00f8gna Lisberg"}, {"text_idx": "#000093", "text": "H\u00f8gni Lisberg a\u0301tti ta\u00f0 truplu uppga\u0301vuna, at fara a\u0301 sto\u0301ra G! pallin, eftir at Fr\u00e6ndur h\u00f8vdu sta\u00f0i\u00f0 fyri einari av mest hugnaligu fo\u0301lkaveitslunum a\u0301 G! nakranti\u0301\u00f0. Men me\u00f0an Fr\u00e6ndur vo\u0301ru fo\u0301lksliga h\u00e6ddarpunkti\u00f0, so ma\u0301 konsertin hja\u0301 H\u00f8gna Lisberg metast sum eitt to\u0301nlistarligt h\u00e6ddarpunkt a\u0301 G!."}, {"text_idx": "#000094", "text": "Eingin f\u00f8royskir listama\u00f0ur hevur veri\u00f0 i\u0301gj\u00f8gnum so sto\u0301ra listarliga menning seinastu a\u0301rini sum H\u00f8gni. Hann hevur flutt seg fra\u0301 singer songwritersti\u0301linum a\u0301 fyrstu u\u0301tga\u0301vuni, yvir i\u0301 popprokk a\u0301 a\u00f0ru u\u0301tga\u0301vuni og nu\u0301 yvir i\u0301 okkurt slag av funky-ru\u0301tmu-poppi, og hesin ru\u0301tmiskt spennandi sti\u0301lurin vi\u00f0 no\u0301gvum effektum a\u0301 r\u00f8ddini kl\u00e6\u00f0ir H\u00f8gna v\u00e6l. Eg havi a\u0301\u00f0ur i\u0301 umm\u00e6li av ny\u0301ggjastu fl\u00f8guni hja\u0301 H\u00f8gna sta\u00f0fest, at hon er eitt meistaraverk og kla\u0301r til at gerast hansara altjo\u0301\u00f0a gj\u00f8gnumbrot, og a\u0301hugin fyri H\u00f8gna m.a. a\u0301 Billboard vitnar um, at henda fors\u00f8gn ikki er burturvi\u00f0."}, {"text_idx": "#000095", "text": "Men H\u00f8gni hevur a\u0301\u00f0ur havt torf\u00f8rt vi\u00f0 at liva upp til fl\u00f8guu\u0301tga\u0301vurnar a\u0301 konsertum. Men hetta var eingin trupulleiki a\u0301 G!. H\u00f8gni Lisberg, Brandur Jakobsen og Jens L. Thomsen manna\u00f0u li\u0301tla bo\u0301lkin hja\u0301 H\u00f8gna, i\u00f0 er munandi skerdur i\u0301 mun til bo\u0301lkin, i\u00f0 H\u00f8gni a\u0301\u00f0ur hevur havt vi\u00f0 s\u00e6r, og lat ta\u00f0 ver\u00f0a sagt, at skerjingin i\u0301 bo\u0301lkinum hevur fingi\u00f0 ta\u00f0 besta burtur u\u0301r teimum, i\u00f0 eru eftir. Ti\u0301 H\u00f8gni Lisberg hevur ikki veri\u00f0 betur."}, {"text_idx": "#000096", "text": "H\u00f8gni syngur betur enn nakranti\u0301\u00f0 og sp\u00e6lir v\u00e6l a\u0301 kassagittaranum, me\u00f0an Brandur sto\u0301rtri\u0301vist a\u0301 trummunum, i\u00f0 eru so \u00f8giliga sentralar i\u0301 ny\u0301ggja sti\u0301linum hja\u0301 H\u00f8gna, og so er ta\u00f0 Jens L. Thomsen, i\u00f0 skiftir millum bassin, tangentar og ymiskar ljo\u0301\u00f0maskinur, og vi\u0301sir si\u0301tt to\u0301nlistarliga flogvit."}, {"text_idx": "#000097", "text": "H\u00e6ddarpunktini a\u0301 konsertini vo\u0301ru no\u0301gv, ja, so no\u0301gv, at ta\u00f0 er torf\u00f8rt at taka naka\u00f0 lag frammum hini. To\u0301 var u\u0301tsetingin av Exit, r\u00e6ttiliga o\u0301v\u00e6nta og r\u00e6\u00f0uliga feit. Ta\u00f0 ljo\u0301\u00f0a\u00f0i n\u00e6rum sum ein gla\u00f0, funky og jalig u\u0301tga\u0301va av Rage Against The Machine."}, {"text_idx": "#000098", "text": "Ta\u00f0 vo\u0301ru ikki no\u0301gv fo\u0301lk a\u0301 sandinum, ta\u0301 H\u00f8gni byrja\u00f0i at sp\u00e6la, men to\u0301nleikurin lokka\u00f0i fo\u0301lk til si\u0301n, og mo\u0301ti endanum a\u0301 konsertini var heilt no\u0301gv fo\u0301lk framman fyri pallin."}]